
A brojler ágazat jövedelemviszonyait befolyásoló tényezők ökonómiai vizsgálata

A dolgozat középpontjában a hazai brojler ágazat, illetve annak jövedelemviszonyait befolyásoló tényezők vizsgálata áll. Jelenleg Magyarországon a fogyasztók körében a baromfihús a legkedveltebb a sertéshús mellett, aminek legfőbb oka a más húsokhoz képest alacsonyabb ár.
Szakirodalmi áttekintésemben forrásokra alapozva történik a hazai állatállomány változásának összehasonlítása európai adatokkal. Ezen belül részletesen bemutatom és elemzem a szárnyas- baromfi fajok állományának alakulását hazánkban és a világon. Ebben a fejezetben különböző szakirodalmakra hivatkozva ismertetem a termelés gazdasági szerepét, üzemgazdasági előnyeit és hátrányait.
Saját kutatásomhoz brojlertartó gazdaságokból származó adatok szolgáltak alapul, melyeket kérdőívezés segítségével gyűjtöttem. A saját vizsgálatok során azoknak a tényezőknek az elemezésére került sor, melyek a legmeghatározóbbak a jövedelemviszonyok alakulásában.
Részletesen foglalkoztam a főbb gazdasági adatok elemezésével és értékelésével, mint például a naposcsibe ára, valamint a takarmány- és energiaköltségek alakulása. A kapott eredményeket táblázatokban, illetve ábrákon mutattam be. Kutatásom végén a gazdaságok költség és jövedelemhelyzetét vizsgáltam, majd ábrázoltam a brojlertartó gazdaságok költségszerkezetét. A kapott eredményekből egyértelművé vált számomra, hogy a vizsgált időszakban a fő költségtényező a hízóalapanyag (napos csibe) - és a takarmányköltség.
A jövőre nézve fontos feladat a jövedelmezőség javítása, ami által megvalósulhat nemzetközi szinten is a versenyképesség fokozása. Mindez azonban csak új, korszerűbb technológiák, fejlesztések révén érhető el, melyek bevezetéséhez a hazai termelők nagy részénél hiányzik a megfelelő pénzügyi háttér.



